Liikmed - Loomus
Loomaõiguslus hakkas mind lähemalt huvitama 2008. aastal. Liitusin siis liikumisega Loomade Nimel ja aastate jooksul täitsin seal väga erinevaid funktsioone: korraldasin üritusi, vedasin eest kampaaniaid ja esindasin liikumist meedias. Loomuse liige olen olnud aastast 2010, kui ühing tegutses veel Hiiumaa loomakaitsekeskusena nime all MTÜ Kuulikodu. Pärast Loomade Nimel ja Loomuse ühinemist 2017. aasta lõpus tegutsen aktiivselt Loomuses. Olen Tartu Ülikooli Pärnu Kolledžis õppinud projektijuhtimist ja ettevõtlust ning mitmeid aastaid jaekaubanduses töötanud. Minu suurim huvi on Eestis eetilise ja loomade huvidega arvestava ettevõtlusmaastiku kujundamine. Loomuses töötan välja ja viin ellu ettevõtjatele suunatud koostööprogramme.
Olen hariduselt tarkvara arendaja ja tegelenud sellega üle 15a. Enda tähtsaimaks rolliks siin elus pean isarolli. Soovin, et meie lapsed saaksid elada paremas maailmas kui see, mis meil praegu on. See soov saigi peamiseks tõukeks Loomusega liitumisel. Loomult olen küll ettevõtlik kapitalist, aga ei arva, et seda peaks üle laipade tegema. Olen veendumusel, et ühelegi tundlikule olendile ei tohiks vastu nende tahtmist põhjustada kannatusi.
Minu erialaks on meedia ja kommunikatsioon. Olen õppinud Concordia Rahvusvahelises Ülikoolis elektroonilist meediat ja Helsingi Ülikooli magistrantuuris rahvusvahelist kommunikatsiooni. Selles sfääris olen töötanud ligi 15 aastat, olles juhtinud meediaseire ja -analüüsi ettevõtet ning konsulteerides erinevate valdkondade organisatsioone nii avalike suhete kui ka turunduse alal. 2011. aastal algatasin Eesti Loomakaitse Seltsi abiga Taimetoidumessi, mille üks eestvedajatest olen siiani. 2012.- 2014. aastal olin Eesti Loomakaitse Seltsi juhatuse liige. 2014. aasta maikuus kaasasutasin MTÜ Loomuse, kus tegutsen kommunikatsioonijuhi ja Fur Free Retailer programmi juhtimisega tänaseni. Katsun minuga planeeti jagavatele olenditele tekitada nii vähe kannatusi kui võimalik. Minu jaoks ei ole looma heaolu ja tema õiguste tagamine “KAS”-, vaid “KUIDAS”-tüüpi küsimus.
Infokoordinaator
Olen loomakaitsega tegelenud alates aastast 2004, mil astusin Eesti Loomakaitse Seltsi liikmeks. Samal aastal asusin juhtima ELSi Tartu osakonda. Olen aastate jooksul osalenud mitmetes loomakaitseprojektides ja töötanud ligi kuus aastat hädajuhtumite juhina. Loomusega liitusin 2017. aasta sügisel. Püüan elada võimalikult loomasõbralikult. Oma elu jagan terase kääbuspuudli ja kolme kassiga.
Omandanud olen magistrikraadi matemaatilises statistikas ja kutseõppe projektijuhtimises. Enamus töökogemusest jääb kaubanduse valdkonda, täpsemalt ostutöö peale, mis minu jaoks on olnud just mõnus kombinatsioon meeskonnatööst ja iseseisvast nokitsemisest. Loomatemaatika on mulle alati oma olnud – olen taimetoiduhuviline aastast 2006 ning ligi neli aastat olen vabatahtlikuna tegelenud ka kodutute kiisudega MTÜs Pesaleidja. Endalgi kodus kaks endist varjupaigakiisut Ronni ja Proua. Loomus jäi mulle kõigepealt silma tänu Taimetoidumessile, kuhu läksin aastal 2018 ka vabatahtlikuks. Mõne kuu möödudes alustasin Loomuses projektijuhtimise praktikat ning Loomuse rahvas võlus mind koheselt oma pühendumuse ja suurepärase meeskonnatööoskusega, mistõttu on mul väga hea meel olla osake Loomusest.
Podcast "Loomade hääl"
Olen elu kestel õppinud, et inimene on oma keskkonnast lahutamatu, sestap on igaühel õigus, vabadus ning ka vastutus hoolida ümbruskonnast. Oma vanaisalt sain lapsena loodushuvi, mille olen hiljem vorminud ajakirjanduslikeks teosteks erinevates meediakanalites. Keskkonna- ja teadusteemasid olen kajastanud enam kui tosin aastat ning lisaks osalenud aktiivselt mitmetes uuendusliku maailmavaatega vabaühendustes. Usun, et hoolikalt sihitud sõnum jõuab kohale ning kogukondlik koostöö viib eduelamusteni. Loomuses tegelen kommunikatsiooniga.
Olen erialalt hispaania filoloog ja tõlkija, kuid loomaõiguslikus liikumises kaasa löönud üle 10 aasta. Arvan, et loomade kannatuste vähendamine on inimkonna jaoks üks tänapäeva suurimaid väljakutseid. Samas on selles valdkonnas võimalik saavutada suhteliselt kiiresti reaalseid positiivseid muutusi. Seetõttu on igaühe panus väga oluline. Usun, et tulevikus vaatavad inimesed hämmelduse ja mõistmatusega tagasi sellele, kuidas tänapäeval loomi väärkoheldi. Loomuses aitan korraldada üritusi, esindan meid venekeelses meedias ning tegelen organisatsiooni arendamise küsimustega.
Olen alati olnud suur looduse- ja loomasõber. Ühel hetkel hakkasin end rohkem harima eetilisema, tervislikuma ja keskkonnateadlikuma eluviisi osas. Avastasin enda jaoks veganluse, mis on olnud üks positiivsemaid muutusi minu elus. Tundsin aga, et soovin loomade aitamiseks rohkem ära teha. 2018. aasta maikuus otsustasin liituda Loomusega. Seni olen tegelenud Lihavaba Laupäeva, Taimsete Valikute programmi ning Loomuse tegevuse tutvustamise ja veganluse propageerimisega erinevatel üritustel.
Olen kvaliteedijuht tootmisettevõttes. Loomaõiguslus tuli minu ellu ootamatult ja kujunes lühikese aja jooksul väga tähtsaks. Loomade huvidega arvestamine ei vaja tohutute raamatute viisi teadmisi erinevatest valdkondadest, tavapärasest suuremat intelligentsust või esoteerilisi võimeid. Nii nagu me suudame teiste inimeste vajaduste, huvide ja omapäradega suhestuda, tundes mõistvust ja empaatiat, suudame samamoodi suhestuda loomadega. Seda on näidanud viimaste aastate vältel hoogustunud veganliikumine või seadusandluse muudatused nagu nt metsloomade kasutamise keeld tsirkustes. Eesti loomakaitsjad ja -õiguslased on teinud ära suure töö. Mul on hea meel töötada koos inimestega, kes nähes ebaõiglust ei istu käed rüpes, vaid astuvad reaalseid samme selle likvideerimiseks!
Olen mandalakunstnik ja illustraator. Tegutsen ka nime all Roheline Villa. Üheks läbivaks teemaks minu joonistustes on veganlus ja loomaõiguslus. Loomusesse kuulun alates asutamisest 2014. aastal, enne seda olin Loomuse eelkäija Kuulikodu liige. Sinna omakorda sattusin tänu ühele imelikule lagunevale majale, kus ma kohtusin ühe tähtsa inimesega. Praegu tegutsen Loomuses assistendina, hallates mitmesuguseid jooksvaid praktilisi küsimusi. Kirgliku kohvikumängijana kuulun ka Loomuse “küpsetusosakonda” ja olen läbi selle aidanud tutvustada vegantoitu erinevatele rahvamassidele.
Kalade heaolu projekti juht
Olen freelancer, tegelenud looduseetikaga juba bakalaureuseõppest alates, mil 2011. aastal kaitsesin lõputööd teemal “Iseväärtuse süvaökoloogilised põhjendused keskkonnaeetikas” ning 2014. aastal magistritööd “Empaatia roll holistiliste maailmavaadete kujunemisel keskkonnaeetikas.” Olles pärit perest, kus loomad ja loodus on alati olnud tähtsal kohal, on looma- ning keskkonnaõigust puudutavad teemad mulle alati südamelähedased olnud. Lemmiktemaatika on holism – teooria, mille kohaselt loodusesse ning selle väärtusesse saab suhtuda ainult kui tervikusse. Lisaks olen juba kümmekond aastat olnud oma isa Aleksei ametlik manager. Loomusega tegin tutvust 2014. aastal, kui esinesin loomaõiguste konverentsil. Liikmeks astusin mõned kuud hiljem. See oli otsus, mis mulle iga päevaga aina rohkem meeldima on hakanud!
Olen loomaõiguslusega seotud alates 2014. aastast, mil hakkasin vabatahtlikuks Loomade Nimel liikumises. Tegelen ka aktiivselt feministlike ja seksuaalvähemuste õiguste teemadega. Leian, et inimestest hoolimine käib käsikäes teistest olenditest hoolimisega, ning ka loomadel on võõrandamatu õigus täisväärtuslikule elule. Muuhulgas huvitavad mind arengud poliitikas ja kultuurimaastikul ning tegelen kunsti ja kirjutamisega.
Loomaõiguste konverentsi korraldaja
Suur osa mu elust on seotud toiduga. Taimse toidu valmistamine ja läbi selle inimesteni jõudmine on mu enda väike maailmaparandamise viis. Seda nii kaudselt taimset toitu propageerides kui töötades igapäevaselt Oslos vegan kokana. Loomuse liige olen olnud aastast 2015, olles peamiselt tegev Loomuse suurepärases “küpsetusosakonnas”. Minu teiseks kireks on reisimine ja kuna interneti teel veel küpsiseid ja saiakesi saata ei saa, olen sunnitud paljudest tegevustest ka kõrvale jääma. Aga südames olen loomuslane ja teen igapäevaselt mis suudan, et Eestis täistaimse toitumise propageerimist ja loomakaitseliikumist toetada.
Läksin Kuulikodusse aastal 2012 metsa kadunud kassi otsima ja leidsin eest maja täis loomaõiguslasi ja maitsvat vegan toitu. Paar aastat hiljem tundus loomulikuna astuda Loomuse liikmeks. Kuigi ma end aktiivseks loomakaitsjaks pidada ei saa, püüdlen kannatustevaba maailma poole läbi taimede. Kirjutan vägivallatust taimekasvatusest, kus puudub vajadus loomade ekspluateerimiseks blogis Metsik Aed.